Nog geen spoor van vermiste manWillem Kruger word sedert Sondagoggend vermis. (Foto: Facebook) Daar is nog geen spoor van Willem Kruger, die 29-jarige man wat sedert Sondagoggend vermis word. Die polisie en vrywilligers spook al sedert Sondag om Kruger op te spoor, maar sonder enige sukses. Die private speurder Mike Bolhuis het intussen ook by die soektog betrokke geraak. Sers. Maphure Manamela, polisiewoordvoerder, het die publiek gevra om met enige inligting oor waar Kruger homself dalk kan bevind na vore te kom. Maroela Media het vroeër berig dat Kruger Saterdagaand ŉ ramparty by ŉ lodge tussen Morgenzon en Amersfoort bygewoon het. Hy is glo Sondagoggend 02:00 die laaste keer gesien. Daar is aanvanklik vermoed dat hy kort hierna van die lodge na Groblersdal in Limpopo gery het. Hy sou glo van Morgenzon deur Bethal en Middelburg reis om sy bestemming te bereik. ŉ Grootskaalse soektog word nou in en om die Vaalrivier, wat voor die lodge verbyvloei, na Kruger en sy Toyota Hilux Dakar-bakkie onderneem. Die rivier is sedert die naweek in vloed en maak die soektog moeilik. Die fokus van die soektog is tans op die Vaalrivier omdat daar geen bewyse is dat Kruger die lodge verlaat het nie. Marilé Nieuwoudt, ŉ lid van die Bethal-gemeenskapspolisiëringsforum wat tans in beheer van die gesamentlike operasionele netwerk (GOS) is, het Maandag aan Maroela Media gesê hoewel daar steeds ŉ moontlikheid bestaan dat Kruger wel op pad vermis geraak het, het geen padkamera sy voertuig op dié roete opgemerk nie. Volgens Nieuwoudt kan daar ook nie op die lodge se veiligheidskameras se beeldmateriaal gesien word dat Kruger die perseel verlaat nie. “Daarom soek ons in dié stadium hier in die Vaalrivier. Dit is een van die sterkste leidrade wat ons tans opvolg,” het Nieuwoudt gesê. Alle inligting kan na Nieuwoudt by 071 873 1184 of na Phil Vermeulen van Bolhuis se span by 082 604 4598 gestuur word.